SK Úradný vestník Európskej únie C 43/7

Stanovisko Výboru regiónov k Oznámeniu Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov: „ Zvýšiť mieru zamestnanosti starších pracovníkov a oddialiť odchod z trhu práce “

(2005/C 43/03)

VÝBOR REGIÓNOV,

So zreteľom na Oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov: „Zvýšiť mieru zamestnanosti starších pracovníkov a oddialiť odchod z trhu práce (1)“ (COM(2004)146 final);

So zreteľom na rozhodnutie Európskej komisie z 3. marca 2004 požiadať VR o konzultáciu v tejto záležitosti v súlade s ustanovením čl. 265(1) Zmluvy o založení Európskeho spoločenstva;

So zreteľom na rozhodnutie svojho predsedu z dňa 27. januára 2004 poveriť Komisiu pre hospodársku a sociálnu politiku vypracovaním stanoviska k tejto záležitosti;

So zreteľom na správu Komisie Rade, európskemu parlamentu, Európskemu hospodárskemu a sociálnemu výboru a Výboru regiónov (správa vyžiadaná Štokholmskou európskou radou) „Zvýšiť mieru účasti na trhu práce a predĺžiť aktívny život“ (C COM(2002) 9 final);

So zreteľom na Stanovisko VR k Správe Komisie s názvom „Zvýšiť mieru účasti na trhu práce a predĺžiť aktívny život“ (COM(2002) 9 final), (Cdr 94/2002 final) (2);

So zreteľom na oznámenie Komisie k téme „Podpora národných stratégií zameraných na garantovanie istých a udržateľných dôchodkov prostredníctvom integrovaného prístupu“ (COM(2001) 362 final);

So zreteľom na závery Európskej rady zo Štokholmu, 2001;

So zreteľom na závery Európskej rady z Barcelony, 2002;

So zreteľom na správu Komisie pre Radu „Realizácia lisabonských stratégií - reformy pre rozšírenú Úniu“ (Réalisons Lisbonne-Rèformes pour une Union élargi) (COM(2004)29);

So zreteľom na pracovný dokument Komisie na tému „Štokholmské a barcelonské ciele: Zvýšiť mieru zamestnanosti starších pracovníkov a oddialiť odchod z trhu práce“ (The Stockholm and Barcelona targets: Increasing Employment of older workers and delayng the exit from the labour market) (SEC(2003) 429);

So zreteľom na správu operačnej skupiny (taskforce) pre zamestnanosť, ktorej predsedal Wim Kok „Pracovné miesta, pracovné miesta a pracovné miesta: vytvoriť viac pracovných príležitostí v Európe“, november 2003;

So zreteľom na spoločnú správu (Joint report) 2003-2004 „Politiky zamestnanosti v EÚ a členských štátoch“ (Employment policies in the EU and in the Member States), 2004;

So zreteľom na návrh stanoviska (CdR 151/2004 rev 1) prijatého jednomyseľne Komisiou pre hospodársku a sociálnu politiku dňa 6. júla 2004 (Spravodajca: Alvaro Ancisi, Člen mestského zastupiteľstva, Ravenna (IT/EPP);

Berúc do úvahy,

1. že aktívne starnutie a účasť starších pracovníkov na trhu práce sú prvoradé oblasti konania na dosiahnutie cieľov udržateľného hospodárskeho rastu a sociálnej súdržnosti stanovených Lisabonskou stratégiou v r. 2000;

2. že Európska rada v Štokholme v r. 2001 vytýčila cieľ Spoločenstva do r. 2010 zvýšiť na 50 % strednú mieru zamestnanosti vo vekovej kategórii medzi 55 a 64 rokmi;

3. že Európska rada v Barcelone v r. 2002 dospela k záverom, že je potrebné zvýšiť postupne asi o 5 rokov priemerný vek, v ktorom v EÚ pracovníci opúšťajú trh práce;

4. že napriek pozitívnemu vývoju v minulých rokoch je EÚ ešte veľmi vzdialená od dosiahnutia týchto dvoch stanovených cieľov, a že je tu riziko, že EÚ nedokáže dosiahnuť mieru zamestnanosti 70 % stanovenú v Lisabone;

5. že pretrvávajú veľké rozdiely medzi jednotlivými krajinami napriek tomu, že stále viac členských štátov zavádza vlastné národné stratégie, predovšetkým vo forme dôchodkovej reformy;

6. že rozdiely v zastúpení pohlaví na trhu sú kritickým bodom, a že miera zamestnanosti žien vo veku 55-64 rokov sa pohybuje doposiaľ priemerne okolo 30 %;

7. že starnutie európskej populácie má za následok, že osoby staršie ako 50-ročné postupne tvoria najväčšie percento potenciálnych pracovných síl a že menšie percento mladých ľudí vstupuje na trh práce;

8. že rast účasti starších pracovníkov na trhu práce je nevyhnutný pre udržateľnosť hospodárskeho rastu a systémov sociálnej ochrany;

9. že dlhšie trvanie ľudského života ponúka väčšie príležitosti na uplatnenie vlastných schopností počas celého života a že predĺženie aktívneho života môže prispieť k lepšiemu rozvoju ľudského potenciálu;

prijal na svojom 56. plenárnom zasadnutí, konanom v dňoch 29. a 30. septembra 2004 (rokovanie z 29. septembra), nasledujúce stanovisko.

1. Pozície Výboru regiónov

VÝBOR REGIÓNOV

1.1 zdieľa obavy Komisie, že bez drastických opatrení vo veci zamestnanosti starších občanov sa riskuje nesplnenie cieľov vo veci zamestnanosti EÚ;

1.2 zdieľa analýzu osobitných podmienok, ktoré musia prevládnuť na trhu práce, aby sa umožnilo predĺženie pracovného života, ako napr. vhodné finančné stimuly, dobré zdravotné a bezpečnostné podmienky práce, pružné formy organizácie práce, stály prístup k zvyšovaniu kvalifikácie, účinné aktívne politiky trhu práce, zvýšenie kvality práce;

1.3 oceňuje skutočnosť, že sa Komisia nazdáva, že by členské štáty mali prijať radikálne opatrenia a definovať vo veci aktívneho starnutia globálnu politiku, ktorá by sa nezamerala iba na reformu dôchodkových systémov, ale presadzovala prístup všetkých ku zvyšovaniu kvalifikácie a aktívnym politikám trhu práce nezávisle od veku a vytvárala čoraz viac takých pracovných podmienok počas celého pracovného života, ktoré by stimulovali zotrvanie v zamestnaní;

1.4 považuje za dôležitú pozornosť venovanú potrebe zvýšiť mieru zamestnanosti žien vo veku 55-64 rokov prostredníctvom osobitných stratégií;

1.5 je presvedčený, že sociálni partneri zohrávajú dôležitú úlohu pri určovaní stratégií v oblasti aktívneho starnutia a pri prispievaní k skvalitňovaniu pracovného života;

1.6 je presvedčený, že politiky a opatrenia na úrovni Spoločenstva môžu prispieť k podpore a rozširovaniu stratégií pre aktívne starnutie.

2. Odporúčania Výboru regiónov

VÝBOR REGIÓNOV

2.1 zdôrazňuje, že zamestnanosť starších ľudí by sa mala považovať za normálnu súčasť sveta práce. Preto je lepšie v strategickom riadení ľudských zdrojov hovoriť o manažmente rozličných vekových skupín alebo o manažmente personálnej rôznorodosti, než ako o vyčleňovaní starších pracujúcich ako zvláštnej skupiny. Všetkým ľuďom v zamestnaní musí byť umožnená príležitosť zosúladiť pracovné povinnosti s rodinnými povinnosťami vo všetkých štádiách ich pracovného života;

2.2 zdieľa Komisiou navrhnuté prvoradé stratégie na podporu hlbokej kultúrnej transformácie, ktorá by valorizovala ľudský kapitál počas celej dĺžky života, podporovala aktívne starnutie, zabránila vylúčeniu, izolácii starších ľudí a zvyšovala mieru zamestnanosti starších pracovníkov, ako dôležitej súčasti ponuky pracovných síl čeliac tak očakávanému zmenšeniu populácie v aktívnom veku;

2.3 nazdáva sa však, že to nepostačuje na plné docenenie potenciálu staršej generácie, ale treba uznať aj významný prínos starších ľudí pre sociálne prospešné aktivity na dobrovoľnom a neformálnom základe, je preto vhodné uznať dôležitosť všetkých, tak ekonomicky ako aj sociálne významných pracovných činností pre hospodárstvo, pre individuálne blaho a pre sociálnu súdržnosť na miestnej úrovni;

2.4 opätovne pripomína, v zhode s Komisiou, že pre podporu zamestnanosti starších pracovníkov je nevyhnutné presadzovať počas celého aktívneho života stratégie na podporu dobrých zdravotných a bezpečnostných podmienok v práci, pružnej organizácie práce, stáleho prístupu k zvyšovaniu kvalifikácie, skvalitnenia práce, účinných aktívnych politík trhu práce na zabezpečenie zamestnateľnosti v akejkoľvek fáze aktívneho života;

2.5 nazdáva sa však, že na stimulovanie zotrvania v zamestnaní, odďaľovanie odchodu z trhu práce, uľahčovanie opätovného návratu starších žien na trh práce a zvyšovanie miery zamestnanosti žien sú uvedené opatrenia nepostačujúce, a že je potrebné zaviesť stratégie, ktoré by umožnili ženám počas celého aktívneho života zladiť prácu so starostlivosťou o rodinu;

2.6 vyjadruje nádej, berúc ohľad na Komisiou uvedenú skutočnosť, pre ktorú neexistuje empirický dôkaz, že mladí a starí pracujúci sú navzájom zameniteľní, že sa v rámci uvedených stratégií vyskúšajú medzigeneračné pakty solidarity v rámci pružnej organizácie práce, ktorá by priaznivo pôsobila na postupný odchod starších ľudí z trhu práce a naplno docenila ich skúsenosti a odborné znalosti v prospech mladých ľudí;

2.7 sa stotožňuje s postojom Komisie, že aj starší pracovníci môžu ťažiť zo svojej reintegrácie do trhu práce prostredníctvom hodnotných projektov financovaných ESF (Európskou nadáciou pre vedu). Osvedčená prax ukázala, že starší ex-manažéri môžu rozvíjať a aktualizovať svoje schopnosti za účelom získania zamestnania v organizáciách čeliacich nedostatku personálu s riadiacimi schopnosťami na miestnom trhu práce;

2.8 vyzdvihuje dôležitosť realizácie územných plánov pre zamestnanosť, ktoré by zaangažovali sociálnych partnerov do podpory možnosti prístupu k zvyšovaniu kvalifikácie počas celého priebehu života; do posilňovania aktívnych politík trhu práce, predovšetkým čo sa týka usmerňovania a návratu do zamestnania starších nezamestnaných; do rozpoznania opatrení schopných vhodne dopĺňať politiky práce ohľadom blahobytu a sociálnej súdržnosti; do propagácie zapájania starších ľudí do aktívneho spoločenského života;

2.9 V rámci týchto stratégií Výbor regiónov vyzdvihuje centrálne postavenie miestnych a regionálnych orgánov, upozorňujúc obzvlášť na potrebu venovať väčšiu pozornosť aktivitám a programom, ktoré spadajú do ich kompetencií alebo záujmov, ktoré umožňujú neskĺznuť do nebezpečnej dichotómie: starší pracovníci aktívni a ekonomicky produktívni/ starší ľudia spoločensky izolovaní;

2.9.1 osobitne vyzdvihuje, že je nesmierne dôležité uznať funkcie miestnych a regionálnych riadiacich orgánov pri presadzovaní iniciatív pre spoločensky prospešnú prácu starších občanov (práca na dobrovoľnom základe vykonávaná staršími občanmi zdarma alebo za čiastočnú odmenu v prospech ich komunity, civilná služba pre starších ľudí, atď.). Tento druh spoločensky veľmi významnej práce okrem toho, že má veľkú hodnotu pre solidaritu, že posilňuje zaangažovanie starších ľudí a stimuluje ich aktívne občianstvo, že priaznivo pôsobí na utváranie medzigeneračných vzťahov atď., môže sprevádzať a vhodne dopĺňať spôsoby postupného odchodu z trhu práce alebo garantovať formy reintegrácie do zamestnania pre tých, ktorí z neho odišli;

2.9.2 poukazuje na to, že zámer zvýšiť mieru zamestnanosti žien vo veku 55 až 64 rokov musí nevyhnutne prisúdiť miestnym a regionálnym riadiacim orgánom ústredné postavenie pri plánovaní opatrovateľských a asistentských služieb pre členov rodiny závislých na rodine (maloletí alebo nesebestační dospelí), berúc ohľad aj na skutočnosť, že príslušná veková kategória nesie pri daných demografických tendenciách v každom prípade veľkú zodpovednosť za rodinnú starostlivosť. Okrem toho tak, ako sa Komisia prihovára za opatrenia na podporu stáleho zvyšovania odbornej pripravenosti a pružných foriem práce počas celého pracovného života pre pracujúcich, rovnakú pozornosť treba venovať stratégiám v oblasti odbornej prípravy a organizácie, a výchovno-vzdelávacím, sociálnym a asistentským službám, ktoré by umožnili ženám zladiť počas celého aktívneho života pracovné povinnosti s povinnosťami spojenými so starostlivosťou o rodinu;

2.9.3 považuje za nevyhnutné presadzovanie nielen národných stratégií sociálneho a dôchodkového zabezpečenia, ale aj územných plánov pre zamestnanosť, ktoré by preniesli zodpovednosť na miestne a regionálne orgány a ktoré by umožnili prijať stratégie zapájajúce sociálnych partnerov. Takéto plány musia byť schopné vyskúšať inovatívne politiky, ktorých zámerom je zabránenie izolácii starších ľudí, zvýšenie miery ich zamestnanosti, ekonomická a sociálna valorizácia ich potenciálu. Iba na úrovni územných plánov, ktoré musia byť podporované aj líniami pre inováciu a financovanie EÚ, je skutočne možné integrovať mnohorakosť hospodárskych a sociálnych aspektov, ktoré sú dôsledkom postupného starnutia obyvateľov na jednej strane a úbytku pracujúcich na strane druhej.

VÝBOR REGIÓNOV NA ZÁVER

2.10 opätovne pripomína/potvrdzuje dôležitosť výmeny osvedčenej praxe medzi členskými štátmi, predovšetkým výmeny skúseností na miestnej a regionálnej úrovni, a rozšírenia iniciatív a akčných plánov Spoločenstva zameraných nielen na podnietenie politík členských štátov vo veci reformy systémov sociálneho a dôchodkového zabezpečenia, ale aj na podporu sociálnych a ekonomických politík na miestnej úrovni zameraných na zvyšovanie zamestnanosti starších občanov.

Brusel 29. septembra 2004 Predseda Výboru regiónov Peter STRAUB

(1) pri názvoch všetkých tu citovaných dokumentov ide o neoficiálny preklad (pozn. prekl.)

(2) Ú. v. C 287 z 22.11.2002, str. 1